N Á R O D N Á R A D A S L O V E N S K E J R E P U B L I K Y

V. volebné obdobie

**Návrh**

**zákon**

**z ............ 2010,**

**ktorým sa dopĺňa zákon č. 300/2005 Z. z. Trestný zákon v znení neskorších predpisov**

Národná rada Slovenskej republiky sa uzniesla na tomto zákone:

čl. I.

Zákon č. 300/2005 Z. z. Trestný zákon v znení zákona č. 650/2005 Z. z., zákona č. 692/2006 Z. z., zákona č. 218/2007 Z. z., zákona č. 491/2008 Z. z., zákona č. 497/2008 Z. z., zákona č. 498/2008 Z. z., zákona č. 59/2009 Z. z., zákona č. 257/2009 Z. z., zákona č. 317/2009 z. z., zákona č. 492/2009 Z. z., zákona č. 576/2009 Z. z., a zákona č. 224/2010 Z. z. sa dopĺňa takto:

Za § 220 sa vkladá § 220a, ktorý znie:

„ § 220a

Falšovanie a pozmeňovanie údajov na tachometri motorového vozidla

(1) Kto falšuje alebo pozmení údaj o stave celkovo najazdených kilometrov na tachometri motorového vozidla v úmysle spôsobiť inému škodu alebo zadovážiť sebe alebo inému neoprávnený prospech alebo kto uvádza taký údaj ako pravdivý, alebo si ho nechá vyhotoviť s úmyslom uvádzať ho ako pravdivý, potrestá sa odňatím slobody až na jeden rok.

(2) Odňatím slobody na dva až päť rokov sa páchateľ potrestá, ak spácha čin uvedený v odseku 1

a) a už bol za taký čin odsúdený,

b) vo vzťahu k motorovému vozidlu väčšej hodnoty alebo spôsobí takým činom značnú škodu,

c) z osobitného motívu, alebo

d) závažnejším spôsobom konania.

čl. II

 Tento zákon nadobúda účinnosť 1. januára 2011

N Á R O D N Á R A D A S L O V E N S K E J R E P U B L I K Y

V. volebné obdobie

**Návrh**

poslancov Národnej rady Slovenskej republiky Jána Slotu a Rafaela Rafaja

**na vydanie**

zákona, ktorým sa dopĺňa zákon č.300/2005 Z. z. Trestný zákon v znení neskorších predpisov

 Návrh na uznesenie:

 Národná rada Slovenskej republiky

**schvaľuje,**

návrh poslancov Národnej rady Slovenskej republiky Jána Slotu a Rafaela Rafaja na vydanie zákona, ktorým sa dopĺňa zákon č.300/2005 Z.z. Trestný zákon

**Predkladajú:**

Ján Slota

Rafael Rafaj

**Dôvodová správa**

**A. Všeobecná časť**

**Zhodnotenie súčasného stavu**

V súčasnosti sa podľa odhadov v Slovenskej republike predá 30 až 60 % ojazdených motorových vozidiel, ktoré majú pozmenené údaje stavu najazdených kilometrov svojich tachometrov. Predávajúci teda udávajú menší počet kilometrov ako v skutočnosti motorové vozidlo ubehlo v snahe dosiahnuť lepšiu cenu motorových vozidiel na trhu. Falšovanie a pozmeňovanie údajov stavu kilometrov motorových vozidiel preto spôsobuje vážne komplikácie a problémy najmä pri predajoch a následných reklamáciách alebo uplatnení vád tovarov zo strany kupujúcich. Tento stav nadobudol rozmery, ktoré sú ďalej neúnosné a neakceptovateľné a to nielen z pohľadu občana ale aj štátu, nakoľko stále väčšie množstvo prípadov zahlcuje orgány štátnej správy a súdnictvo v sporoch, ktoré sa vedú z dôvodu vyššie uvedeného skutkového stavu.

**Dôvody potreby novej právnej úpravy**

Zákon č. 300/2005 Z.z. Trestný zákon v štvrtej hlave obsahuje skupinu trestných činov proti majetku, ktorá zahŕňa aj skutkovú podstatu falšovania a pozmeňovania identifikačných údajov motorového vozidla. Táto skutková podstata však obsiahla len konanie páchateľov, ktorým falšujú alebo pozmeňujú identifikačné číslo motorového vozidla, výrobné číslo motora motorového vozidla, výrobný štítok motorového vozidla alebo výrobné číslo súčastí motorového vozidla. Údaj o stave najazdených kilometrov na tachometri motorového vozidla nie sú identifikačným údajom motorového vozidla a preto nie je možné touto skutkovou podstatou postihovať spoločensky nežiaduci stav.

**Súlad návrhu zákona s Ústavou SR:**

 Návrh novely zákona je v súlade s Ústavou Slovenskej republiky a platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

**Súvislosti s inými zákonmi a medzinárodnými zmluvami:**

Navrhovaná zmena zákona nemá vplyv na iné všeobecne záväzné právne predpisy platné v Slovenskej republike.

**DOLOŽKA ZLUČITEĽNOSTI**

**návrhu právneho predpisu**

**s právom Európskych spoločenstiev a právom Európskej únie**

**1. Predkladateľ právneho predpisu:** poslanci Národnej rady Slovenskej republiky

**2. Názov návrhu právneho predpisu:** návrh zákona, ktorým sa mení zákon č. 300/2005 Z. z. Trestný zákon v znení neskorších predpisov

**3. Problematika návrhu právneho predpisu:**

nie je upravená v práve Európskej únie,

nie je obsiahnutá v judikatúre judikatúre Súdneho dvora Európskej únie.

**Vzhľadom na to, že problematika návrhu zákona nie je upravená v práve Európskej únie, je bezpredmetné vyjadrovať sa k bodom 4., 5. a 6.**

**Doložka**

**vybraných vplyvov**

**A.1. Názov materiálu:** návrh zákona, ktorým sa mení zákon č. 300/2005 Z. z. Trestný zákon v znení neskorších predpisov

 **Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*bezpredmetné*

**B. Osobitná časť**

**K článku I:**

**K bodu 1:**

Objektom tohto trestného činu je všeobecný záujem na riadnom a pravdivom uvádzaní údajov o stave najazdených kilometrov motorového vozidla

Objektívna stránka tohto trestného činu spočíva v konkrétnom konaní páchateľa, ktorým je falšovanie alebo pozmeňovanie údajov o celkovo najazdených kilometrov motorového vozidla.

Falšovaním treba rozumieť akékoľvek neoprávnené vykonané zmeny, úpravy, zásahy do technickej zariadenia, či tzv. pretáčanie (mechanické alebo elektronické) čísiel uvedených ako stav celkovo najazdených kilometrov motorového vozidla.

Pozmeňovanie znamená vykonanie akýchkoľvek zmeny na originálnom softvéry motorového vozidla, ktorou sa dosiahne zmena pravdivých údajov stavu celkovo najazdených kilometrov motorového vozidla.

Ide o úmyselný trestný čin, ktorý bude dokonaný už vyhotovením falšovaných alebo pozmenených údajov o stave celkovo najazdených kilometrov motorového vozidla.

Trestný čin falšovania a pozmeňovania údajov na tachometri motorového vozidla je prečinom.

**K bodu 2:**

Spojením slov „bol už za taký čin odsúdený“ sa rozumie špeciálna recidíva páchateľa, pokiaľ sa na neho nehľadí ako by nebol odsúdený. Odsúdením sa rozumie iba právoplatné odsúdenie. „Takým činom“ je každý skutok, ktorý má znaky uvedené v skutkovej podstate tohto trestného činu.

Motorové vozidlo väčšej hodnoty, väčšia škoda, značná škoda – pozri § 125

Osobitný motív – pozri § 140

Závažnejší spôsob konania – pozri § 138

**K článku II:**

Navrhuje sa účinnosť predkladaného zákona, a to od 1.januára 2011.